Taifa

Una taifa (n'árabe: طائفة ṭā'ifa, plural طوائف ṭawā'if, pallabra que significa "bandu" o "facción") yera caún de los pequeños reinos nos que se dividió'l califatu de Córdoba dempués del derrocamientu del califa omeya Hisham III en 1031, que supunxo'l final del califatu n'al-Ándalus.

Dempués del pasu de los almorávides y los almohades, que reaxuntaron temporalmente otra vuelta los reinos musulmanes de la Península Ibérica, foi'l tiempu de los nomaos segundos (1144 y 1170) y terceros reinos de taifas (sieglu XIII).

 Primeros reinos de taifas 
Hisham II foi obligáu a abdicar en 1009, entamando la descomposición del califatu de Córdoba. Dende esi añu hasta l'abolición formal del califatu en 1031 asocédense nel tronu de Córdoba nueve califas, de les dinastíes omeya y hamudí, en mediu d'una situación d'anarquía que facilita que, poco a poco, vaigan independizándose les taifes d'Almería, Murcia, Alpuente, Arcos, Badajoz, Carmona, Dénia, Granada, Huelva, Morón, Silves, Toledo, Valencia y Zaragoza. Pa cuando'l caberu califa, Hisham III, ye depuestu en 1031, toles cores (provincies) d'al-Ándalus que nun s'independizaran tovía autoproclámense independientes, y formen reinos autónomos (les taifes) gobernaos por clanes árabes, bereberes o eslavos.

La dixebra nun fizo más que sacar a la lluz problemes fondos y antiguos. D'una banda, la llucha pol tronu califal nun yera otro que la reproducción na capital de los conflictos de causa racial que teníen dividíu l'emiratu y el califatu dende la so formación. Árabes, bereberes y muladíes o eslavos, amás de los esclavos llibres del norte peninsular o d'orixe centroeuropéu formaben grupos que dominaben en zones determinaes del territoriu califal. Les zones más riques refugaben depender del califa, y querían más ser independientes, dalgo que venía agravao pola enorme presión fiscal necesaria pa facer frente a los gastos de la guerra escontra los cristianos.
Nel momentu de la dixebra cada taifa identificóse con una familia, clan o dinastía. Asina, surde la taifa de los amiríes (descendientes d'Almanzor) en Valencia; la de los tuyibíes en Zaragoza; la de los aftasíes en Badajoz; la de los birzalíes en Carmona; la de los ziríes en Granada; la de los hamudíes n'Algeciras, Ceuta y Málaga; y la de los abadíes en Sevilla.

Al pasar el tiempu les taifes mayores foron conquistando o formando aliances coles pequeñes, de forma que les de Sevilla (que conquistara toa Andalucía occidental y parte de la oriental), Badajoz, Toledo y Zaragoza convirtiéronse nos principales estaos islámicos peninsulares. Nel momentu cimeru de los reinos de taifes (sieglu XI y primer metá del XII) los reis competíen ente sí, amás de militarmente cuando tocaba, en prestixu. Pa ello ficieron de los más nomaos poetes y artesanos de la dómina. 

Ello, nostante, nun-yos valía pa enfrentar la principal amenaza al islam peninsular: l'avance de los reinos cristianos. Una xera abegosa pa un poder musulmán centralizáu y unificáu ya imposible para estos pequeños reinos que, ensin posibilidá de tener exércitos abondo grandes pa tener garantía d'ésitu, recurríen a mercenarios pa enfrentase a los cristianos y a les otres taifes. Los cristianos, nostante, aprovecharon la división musulmana forciando a cada taifa individual a sometese a ellos. Primeru al traviés d'un tributu anual, la paria, que los reis de taifes pagaben pensando que con ello conseguiríen comprar la so independencia. Nostante, tres de la conquista de Toledo en 1085 por Alfonsu VI de Lleón y Castiella los musulmanes decatáronse de que l'amenaza cristiana diba acabar con ellos, y pidieron axuda al sultán almorávide del norte d'África, Yusuf ibn Tasufin. Esti asentose n'Algeciras y, dempués de derrotar a Alfonsu VI na batalla de Zalaca (1086), conquistó progresivamente toles taifes.

 Periodificación de los primeros reinos de taifes 
Na evolución de los primeros reinos de taifes pueden estremase trés periodos:
 1009-1031. Los distintos llinaxes (ta'i-fah) van faciéndose col gobiernu nos sos territorios, sofitando al tiempu a dalgún de los pretendientes al califatu pa intentar que, si llegaba al tronu, beneficiara los sos intereses. Nesti tiempu consolídense unos 30 poderes llocales, al frente de los cuales hai unos caudillos rexonales qu'usen títulos honoríficos que correspondíen al califa pero ensin proclamase inxamás califas ellos mesmos. Córdoba foi perdiendo'l control sobre les demás provincies andalusíes, y esto aprovecháronlo los reis de taifas pa dirixir con total independencia los sos reinos, creando una alministración independiente de la califal y entamando tamién l'acuñación de moneda.
 1031-1045. La desapaición formal de la figura del califa fai que los reis de taifes, nos sos territorios, imiten los vezos califales: constrúin palacios, nomen visires, y rodéense d'una corte na que s'enchipen de poder cuntar con poetes que canten les sos glories al traviés del xéneru lliterariu conocíu como panexíricu. Amás d'esos gastos suntuarios había que gastar bien de perres en pagar soldaos, mayormente mercenarios, pa defender el reinu. Les engarradielles internes, y tamién el puxu reconquistador de los reinos cristianos, ficieron qu'estos aportaran, bien p'axudar a una taifa escontra otra o direutamente pa cobrar un tributu a les taifes. La enorme presión fiscal necesaria pa facer frente a tou esti gastu foi debilitando les taifes, que foron convirtiéndose en satélites de les más importantes. Les mayores foron les de Badajoz, Toledo, Zaragoza y Sevilla. Destaca, nel Mediterraneu, la taifa de Dénia y Baleares, que tenía una importante flota de guerra.
 1045-1090. Les engarradielles internes, la gran cantidá de perres pagaes en forma de paria a los reis cristianos y el puxu d'estos últimos xuntáronse p'acabar franciendo la España musulmana. La conquista de Toledo en 1085, amás d'acabar col centru cimeru de la cultura musulmana, interrumpió la vía de comunicación más importante de la España musulmana, qu'iba de Tortosa por Zaragoza y Toledo a Sevilla. Valencia, pese a la so riqueza, nun consiguió tener una dinastía fuerte, y foi poco a poco subordinándose a los reis primero de Toledo y, llueu de la so conquista, de Zaragoza, hasta que foi conquistada por el Cid en 1092. La desesperada situación del islam na Península llevó a los reis de Badajoz y Sevilla a pidi-yos ayuda a los almorávides, que a cambio de dala acabaron coles taifes y convirtieron al-Ándalus nuna provincia periférica del so imperiu magrebí.

 Llistáu de taifes del primer periodu 

TaifaAñu de formaciónAñu de desapaiciónIntegrada enTaifa d'Albarracín10111104Imperiu almorávideTaifa d'Algeciras10131058Taifa de SevillaDe 1013 a 1026 perteneció a la taifa de Málaga, y de 1035 a 1058, fecha de la so desapaición formal, a la de Sevilla.Taifa d'Almería10111091Imperiu almorávideTaifa d'Alpuente10091106Imperiu almorávideTaifa d'Arcos de la Frontera10111068Taifa de SevillaTaifa de Badajoz10091094Imperiu almorávideTaifa de Baleares o  taifa de Mallorca10761116Imperiu almorávideTaifa de Ceuta1061Independizose nesta fecha de la taifa de Málaga.1084Imperiu almorávideTaifa de Calatayud10461055Taifa de ZaragozaTaifa de Carmona10131067Taifa de SevillaTaifa de Córdoba  (repúbliques)10311070Taifa de SevillaTaifa de Dénia1010-121076Taifa de ZaragozaTaifa de Granada10131090Imperiu almorávideTaifa de Huelva1012-131051-53Taifa de SevillaTaifa de Lisboa1022?Taifa de BadajozTaifa de Lorca10511091Imperiu almorávideTaifa de Málaga10261090Imperiu almorávideDe 1026 a 1057-58 foi dependiente de la taifa de Granada.Taifa de Mértola10331091Imperiu almorávideTaifa de Molina??Taifa de ValenciaTaifa de Morón10131066Taifa de SevillaTaifa de Murcia1011-121065Taifa de ValenciaTaifa de Murviedro y Sagunto10861092Imperiu almorávideTaifa de Niebla1023-241053Taifa de SevillaTaifa de Ronda10151065Taifa de SevillaTaifa de Santa María del Algarve10181051Taifa de SevillaTaifa de Segorbe???Taifa de Sevilla10231091Imperiu almorávideTaifa de Silves10401063Taifa de SevillaTaifa de Toledo1030-311085Reinu de LliónTaifa de Tortosa10391092Imperiu almorávideDe 1060 a 1082 foi gobernada pol rei de Zaragoza. Dempués volvió ser independiente hasta la llegada los almorávides. Taifa de Valencia1010-111094Imperiu almorávideDe 1064 a 1075 perteneció a la taifa de Toledo. Dempués volvió a ser independiente, y foi conquistada por El Cid en 1094.Taifa de Zaragoza10171118Imperiu almorávide

 Segundos reinos de taifas 
Los almorávides, tres de vencer a Alfonsu VI na batalla de Sagrajas (1086), foron faciéndose col control de tolos reinos de taifes peninsuluares. Sicasí, la so presencia nun había ser duradera nin pacífica. Los andalusíes taben descontentos colos sos nuevos amos, y yá en 1121 la población se rebeló contra éstos en Córdoba. Nos años vinientos hebo entá más revueltes, y cuando dende 1140 el poder almorávide entama la so decayencia nel norte d'África pol puxu de los almohades, les taifes peninsulares aprovecharon pa recuperar la so llibertá.

Esta, sicasí, diba durar poco. En 1147 un exércitu almohade al mandu d'Abd Al-Mumin llegó a España, y conquistó la mayoría del sur de la península, incluyendo Cádiz, Málaga y Sevilla. El so fíu Abu Yaqub Yusuf completó, en 1172, la conquista cola toma de la taifa de Murcia. Sólo caltuvo la so independencia, hasta 1203, la taifa de Mallorca.

 Llistáu de los segundos reinos de taifas 

TaifaAñu de formaciónAñu de desapaiciónConquistada porTaifa d'Almería11451147Pol reinu de Llión en 1147, y polos almohades en 1157Taifa d'Arcos de la Frontera11431154AlmohadesTaifa de Badajoz11451150AlmohadesTaifa de Mallorca11461203AlmohadesTaifa de Beja y Évora11401150AlmohadesTaifa de CarmonaTaifa de Córdoba11441148AlmohadesTaifa de Granada11451145AlmohadesTaifa de Guadix y de Baza11451151Pola taifa de Murcia, y dempués polos almohades.Taifa de Jaén11451145Reconquistada polos almorávides, y dempués tomada polos almohades.Taifa de Málaga11451153AlmohadesTaifa de Mértola11441151Perteneció a la taifa de Badajoz de 1145 a 1146, y foi conquistada polos almohades en 1151.Taifa de Murcia11451172AlmohadesTaifa de Niebla11451150AlmohadesTaifa de Jerez y de Ronda11451145Reconquistada polos almorávides.Taifa de Santarem11471147AlmohadesTaifa de Segura11471147AlmohadesTaifa de Sevilla10231091Imperiu almorávideTaifa de Silves11451150AlmohadesTaifa de Tejada11451150AlmohadesTaifa de Valencia11451147Pola taifa de Murcia

 Terceros reinos de taifas 
La decayencia de los almohades entama tres de la batalla de Navas de Tolosa (1212), que marca l'entamu del tercer periodu de taifes. Breve tamién, pues bien ceo los cristianos, dirixíos por Xaime I d'Aragón (que conquistó Valencia en 1238) y Fernandu III el Santu de Castiella (que conquistó Córdoba en 1236 y Sevilla en 1248), acabaron cola mayoría d'elles. El reinu nazarí de Granada fízose coles otres, y entá consiguió aguantar los emburriones de los cristianos hasta'l 2 de xineru de 1492, fecha de la so capitulación definitiva. 

Les principales taifas d'esti periodu foron les de Murcia y Valencia.

 Llistáu de los terceros reinos de taifas 

TaifaAñu de formaciónAñu de desapaiciónConquistada porTaifa d'Arjona12321244Reinu de CastiellaTaifa d'Alcira, Dénia y Xàtiva12241227AlmohadesTaifa de Baeza12241226Reinu de CastiellaTaifa de Ceuta12331236Taifa de MurciaTaifa de Lorca12401265AlmohadesTaifa de Málaga12291238Reinu de GranadaTaifa de Menorca12281287Reinu d'AragónTaifa de Murcia12281266Reinu de CastiellaTaifa de Niebla12341262Reinu de CastiellaTaifa d'Orihuela12391250Foi repartida ente la taifa de Murcia y Castiella.Taifa de Valencia12281238Reinu d'Aragón

 Bibliografía 
 Guichard, Pierre ; Soravia, Bruna; Los reinos de taifas: fragmentación política y esplendor cultural (2005). Editorial Sarriá (Málaga). ISBN 84-95129-92-2.
 Reilly, Bernard F; Cristianos y musulmanes (1031-1157).1992, Editorial Crítica. ISBN 84-7423-555-3.
 Viguera, María Jesús; Los reinos de Taifas. 2007, RBA Coleicionables. ISBN 84-473-4815-6.
 Viguera, María Jesús; coord. Los reinos de taifas. 1999, Espasa-Calpe. ISBN 84-239-5000-X.
 Viguera, María Jesús; De los Taifas al Reino de Granada : al-Andalus, siglos XI-XV. 1995, Historia 16. ISBN 84-7679-285-9.
 Viguera, María Jesús; Los reinos de taifas y las invasiones magrebíes : (Al-Andalus del XI al XIII). 1992, Editorial MAPFRE. ISBN 84-7100-431-3

Categoría: Historia d'España